Observatori per a la recerca etnològica
Agenda electrònica d’etnologia
de Catalunya

Tramesa especial Sant Jordi 2004
21 d'abril de 2004

Sumari

PRESENTACIONS

Recomençar la vida: una memòria del procés migratori de les dones a Reus (1950-1970). Reus (Baix Camp)  
Llegendari de Bigues i Riells. Bigues (Vallès Oriental)  
A misses dites. Ascó (Ribera d'Ebre)  
Urtx: revista cultural de l'Urgell. Tàrrega (Urgell) 
Índex tipològic de la rondalla catalana. Reus (Baix Camp) 
Estado actual de la antropología de la pesca en España. Palamós (Baix Empordà)  
Els forns de calç a la comarca de les Garrigues. Juneda (Garrigues)  
Del poble a la masia. La Roca del Vallès  
Etnografia de la Terra Alta. Barcelona  

NOVETATS BIBLIOGRÀFIQUES  

Presentacions

 Presentació del llibre Recomençar la vida: una memòria del procés migratori de les dones a Reus (1950-1970), a càrrec de Lídia Martínez i Jordi Roca, autors de l'obra. Lloc: Arxiu Històric Municipal de Reus. Pl. del Castell, 3A. Data: dimecres 21 d'abril, a les 19.45 h.
Aquest és el tercer llibre sobre memòria de gènere –els dos primers foren dedicats a les dones treballadores en el ram tèxtil (Memòria de les sederes) i dels fruits secs (Aquí es ve a triar!...)- que impulsa la regidoria de Polítiques per a la Igualtat i que s'edita dins de la col·lecció de publicacions de l'Arxiu Municipal de Reus. El llibre ens apropa a la quotidianitat d'una època de considerables transformacions urbanístiques per a una ciutat en creixement a partir de l'arribada de persones procedents d'altres terres. Els testimonis d'aquestes dones ens ajuden a entendre els problemes de desplaçament, habitatge, feina, cultura... que comporten les migracions humanes, així com els mecanismes d'adaptació a l'entorn que les acull. Un treball que, a partir de la descripció de les circumstàncies amb què es trobaren les persones que van arribar ja fa més de trenta anys a una ciutat com Reus, ens obliga a pensar en clau d'actualitat, avui que les noves migracions reprodueixen situacions paral·leles i generen actituds contradictòries a la nostra societat. Un llibre, en definitiva, que  alhora que recupera una part de la memòria històrica de la ciutat, aporta elements de reflexió per al present.
Informació: Arxiu Històric Municipal de Reus. Tel. 977 774 760, info.ahm@reus.net

 Presentació del llibre Llegendari de Bigues i Riells, a càrrec de Joan Armangué, director de l'Arxiu de Tradicions de l'Alguer. Lloc: Restaurant Can Traver. Bigues (Vallès Oriental). Data: dimecres 21 d'abril, a les 20.30 h.
Llibre a cura de Joan Armangué, fruit de la col·laboració entre la Fundació Bigues i Riells i l'Arxiu de Tradicions de l'Alguer. L'obra és original de Maria de Bell-lloc (àlies de Maria Pilar Maspons), i ha estat editat per Publicacions de l'Abadia de Montserrat.
Informació: Ajuntament de Bigues i Riells. Tel. 938 656 199,  bigues@hotmail.com

 Presentació del llibre A misses dites, a càrrec de l'antropòleg Jordi Ferrús, professor d'etnologia a la Universitat de Castella – la Manxa. Lloc: Ajuntament d'Ascó (Ribera d'Ebre). Data: dijous 22 d'abril, a les 19.30 h.
Presentació d'aquest llibre de Biel Pubill i de Josep M. Raduà, número 4 de la col·lecció La Galvana, de Gràfiques del Matarranya (Calaceit). S'hi fa un repàs a totes aquelles activitats i manifestacions lúdiques, festives i parroquials vinculades al calendari religiós d'Ascó, aplegant més de vuitanta fotografies del segle xx, en un total de 72 pàgines. Editat amb el suport del Centre d'Estudis de la Ribera d'Ebre i l'Associació Cultural Lo Llaüt d'Ascó, la parròquia de Sant Joan Baptista i "la Caixa".
Informació: Ajuntament d'Ascó. Tel. 977 405 006, bpubill@wanadoo.es

 Presentació del núm. 17 de la revista Urtx: revista cultural de l'Urgell, a càrrec de Ximo Company, professor de la Universitat de Lleida. Lloc: Biblioteca Central Comarcal. Pl. de Sant Antoni, s/n, Tàrrega (Urgell). Data: dijous 22 d'abril, a les 20.00 h.
Aquest número inclou 14 articles de temàtica diversa, entre els quals destaquem:
•	Miró Baldrich, Ramon. “La celebració de l’Assumpció a Bellpuig (segles XVI – XIX)”. 
•	Espinagosa Marsà, Jaume. “La fàbrica de maquinària agrícola J. Trepat de Tàrrega (1914 – 2004): Apunts d’un 'viatge pel túnel del temps'”.
Informació: Museu Comarcal de l'Urgell. Tel. 973 312 960, info@museutarrega.com

 Presentació del llibre Índex tipològic de la rondalla catalana, a càrrec de Carme Oriol i Josep M. Pujol, autors de l'obra. Lloc: Centre de Lectura. C/ Major, 15, Reus. Data: dijous 22 d'abril, a les 20.30 h.
Presentació d'aquesta ingent obra de recerca, cofinançada per l'IPEC i la URV, i publicada dins la col·lecció Materials d’Etnologia de Catalunya del Centre de Promoció de la Cultura Popular i Tradicional Catalana. El seu contingut prové de l’escorcoll de tots els reculls rondallístics formats a partir de la recol·lecció de testimonis orals i referits al domini lingüístic català publicats en forma de llibre des de 1853 fins a finals de 2001. El resultat és un conjunt de 4.819 registres, 2.049 dels quals corresponen a arguments inclosos a l’índex Aarne-Thompson, que són els que apareixen publicats en aquest volum. Aquest índex distingeix entre rondalles d’animals, rondalles meravelloses, rondalles religioses, rondalles d’enginy, rondalles del gegant beneit, contarelles i rondalles formulístiques. L’organització de cada article respon als criteris següents: 1) Encapçalament de cada tipus, format pel número de l’índex Aarne-Thompson, el títol en català i l’estàndard en anglès. 2) Un resum de l’argument a partir de les versions catalanes conegudes. 3) Fitxes bibliogràfiques de les versions publicades de cada relat, ordenades segons la regió de procedència dins l’àmbit lingüístic català. L'acte serà conduït per Salvador Palomar, membre de Carrutxa, antena de l'Observatori per a la Recerca Etnològica.
Informació: Centre de Lectura. Tel. 977 773 112, secretaria@centrelectura.org

 Presentació de quatre nous números de la col·lecció Quaderns blaus, a càrrec de Pere Secorún, director del programa Thalassa. Lloc: Museu de la Pesca. Moll Pesquer, s/n, Palamós (Baix Empordà). Data: divendres 23 d'abril, a les 19.30 h.
•	Pasqual, José J; Alegret, Juan L. Estado actual de la antropología de la pesca en España.
•	Fàbrega, Jaume. Història i teoria del suquet.
•	Pla, Carles. La genètica en la identificació de productes pesquers.
•	Pla Bartina, Joaquim. Lleugera idea dels principis teòrics de la propulsió a vela (veles de tall).
Informació: Museu de la Pesca. Tel. 972 601 244, museudelapesca@palamos.org

 Presentació del llibre Els forns de calç a la comarca de les Garrigues, a càrrec d'Isidre Pinyol, coautor de l'obra. Lloc: Centre Cívic i Cultural Foment. Juneda (Garrigues). Data: divendres 23 d'abril, a les 22.00 h.
Aquest llibre és resultat de la recerca IPEC “El procés preindustrial de producció de calç a la comarca de les Garrigues”, desenvolupada entre els anys 2000 i 2001 per Ramon M. Arbós, Joan Ibarz i Isidre Pinyol.
Informació: Ajuntament de Tarrés. Tel. 973 175 620.

 Presentació del llibre Del poble a la masia, a càrrec de Josep M. Figueres Artigues, professor de la Universitat Autònoma de Barcelona. Lloc: Biblioteca Municipal. C/ de Lope de Vega,10, la Roca del Vallès. Data: dissabte 24 d'abril, a les 13.00 h.
Text guanyador de la 6a edició del Premi Romà Planas i Miró de memorials populars, obra de Jaume Vall Borda.
Informació: Arxiu de la Memòria Popular. Tel. 938 422 455.

 Presentació del llibre Etnografia de la Terra Alta, a càrrec de Kildo Carreté (membre del Grup d'Estudis de la Terra Alta) i Neus Pallarès (historiadora). Lloc: Centre Excursionista de Catalunya. C/ del Paradís, 10, Barcelona. Data: dimarts 27 d'abril, a les 20.00 h.
El llibre és el resultat d’un projecte de recerca etnogràfica, encarregat pel Consell Comarcal de la Terra Alta, amb l’objectiu de difondre les particularitats, les formes de vida i els costums tradicionals de la gent de les diferents poblacions de la comarca. Està estructurat en diferents capítols, cadascun dels quals es dedica a un aspecte: el camp i els pagesos, les viles, l’aixovar i el mobiliari de la llar, les feines casolanes, la matança del porc...
Informació: Centre Excursionista de Catalunya. Tel. 933 152 311, cec@cec-centre.org

Novetats bibliogràfiques

•	Fernàndez, Lluís; Fernàndez, Cesc (coord.). Quatre itineraris pel Ripoll a Sabadell. [Sabadell]: Amics del Ripoll, 2004.
Guia del riu Ripoll, pensada en quatre nivells de lectura: descripció detallada del camí, descripció dels elements patrimonials, amb un títol, un subtítol i una explicació, 100 fotos sobre els indrets i elements principals del recorregut, i els mapes de l'entorn. Pel que fa als elements patrimonials, es descriuen elements com camins, hortes, molins, esglésies... Amics del Ripoll és una entitat creada l'any 2000, els socis fundadors de la qual han estat els autors del "Programa de documentació dels béns d'interès del patrimoni cultural i natural del riu Ripoll", promogut per l'Ajuntament de Sabadell i realitzat entre els anys 1997 i 2000.

•	Fonts Gondolbeu, Antoni. Poboleda i Escaladei [facsímil]. Reus: Carrutxa, 2004. 
Edició facsímil de l'original de 1915. Antoni Fonts Gondolbeu fou un capellà il·lustrat, deixeble del bisbe reusenc Joan B. Grau i amic de l'arquitecte Antoni Gaudí, que a començaments del segle xx era rector de Poboleda. Aquesta monografia encavalca història i llegenda respecte els orígens d'Escaladei, alhora que aporta documentació poc coneguda per a la història del Priorat.

•	Garrich, Montserrat; Kovács, Lenke; Massip, Francesc; Torres, Xavier . Serrallonga, déu vos guard: història, cultura i tradició del bandoler Joan Sala, àlies Serrallonga. El ball parlat de Perafita (Lluçanès, s. xviii). Prats de Lluçanès: Centre d'Estudis del Lluçanès, Ajuntament de Perafita, 2004, 278 p.

•	Prat, Enric; Vila, Pep (ed.). La degollació de Sant Joan Baptista: un drama bíblic representat a Foixà. [Girona]: la Diputació, 2004. (Francesc Montsalvatge; 6)
El 1904 es va escenificar a Foixà, excepcionalment i per darrera vegada, la degollació de Sant Joan Baptista, obra anònima de finals del segle xvii o principis del xviii, representada en aquest poble del Baix Empordà fins a mitjans segle xix. Aleshores Enric Pontonet Matas va copiar i anotar una versió de l'obra per representar-la. Aquest llibre s'edita amb ocasió del centenari amb estudi, transcripció i notes a cura d'Enric Prat i Pep Vila a partir del manuscrit preparat l'any 1904 per Enric Pontonet Matas. Inclou la introducció de Jordi Roca "1904 a Foixà: teatre i vida quotidiana".

•	Pubill Soler, Biel; Raduà Serra, Josep M. (ed.). A misses dites. Calaceit: Gràfiques del Matarranya, 2003, 72 p. (La Galvana; 4)
El llibre fa un repàs a totes aquelles activitats i manifestacions lúdiques, festives i parroquials vinculades al calendari religiós d'Ascó, aplegant més de vuitanta fotografies del segle xx. Editat amb el suport del Centre d'Estudis de la Ribera d'Ebre i l'Associació Cultural Lo Llaüt d'Ascó, la parròquia de Sant Joan Baptista i La Caixa.

•	Roviras, Antoni; Torrent, Enric. Torroella i l'Estartit. Girona: la Diputació, Caixa de Girona, 2003. (Monografies de la Revista de Girona; 107)
Monografia local, en què es tracten alguns temes d'interès etnològic, com ara els masos, l'agricultura, la pesca i alguns elements festius populars.

•	Serna, Erika; Serra, Joan. Fortià. Girona: la Diputació, Caixa de Girona, 2004. (Monografies de la Revista de Girona; 110)
Monografia local amb elements d'interès etnològic, com ara sobre patrimoni immoble (molins i masos), activitats econòmiques com l'agricultura i la ramaderia, i altres aspectes de la vida associativa o les festivitats.

L’Agenda Electrònica d’Etnologia de Catalunya es confecciona amb la col·laboració de les entitats antenes de l’Observatori per a la recerca etnològica:

Carrutxa - Centre de Documentació del Patrimoni Etnològic
Centre d’Estudis de l’Hospitalet
Ecomuseu de les valls d’Àneu
Museu de la Pesca
Museu del Montsià
Museu Etnològic del Montseny

Si desitgeu rebre l'Agenda Electrònica d'Etnologia de Catalunya a la vostra adreça de correu electrònic adreceu-vos a observatori.cultura@gencat.net , tot indicant l'adreça on la voleu rebre i el vostre nom i cognoms o bé, si és el cas, el nom de l'entitat i la població.